Document ID: 31999L0017

ΟΔΗΓΙΑ 1999/17/ΕΚ ΤΗΣ ΕΠΙΤΡΟΠΗΣ
της 18ης Μαρτίου 1999
για την προσαρμογή στην τεχνική πρόοδο της οδηγίας 76/761/ΕΟΚ του Συμβουλίου όσον αφορά τους προβολείς των μηχανοκίνητων οχημάτων που λειτουργούν ως φανοί πορείας ή/και φανοί διασταυρώσεως καθώς και στους ηλεκτρικούς λαμπτήρες πυρακτώσεως των προβολέων αυτών
(Κείμενο που παρουσιάζει ενδιαφέρουν για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση τύπου μηχανοκίνητων οχημάτων και των ρυμουλκουμένων τους(1), όπως τροποποιήθηκε τελευταία από την οδηγία 98/14/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 13 παράγραφος 2,
την οδηγία 76/761/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στους προβολείς των μηχανοκίνητων οχημάτων που λειτουργούν ως φανοί πορείας ή/και φανοί διασταυρώσεως καθώς και στους ηλεκτρικούς λαμπτήρες πυρακτώσεως των προβολέων αυτών(3), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 10,
Εκτιμώντας:
(1) ότι η οδηγία 76/761/ΕΟΚ συγκαταλέγεται στις επιμέρους οδηγίες για τη διαδικασία έγκρισης ΕΚ τύπου που έχει θεσπιστεί με την οδηγία 70/156/ΕΟΚ· ότι, κατά συνέπεια, ισχύουν για την οδηγία 76/761/ΕΟΚ οι προβλεπόμενες από την οδηγία 70/156/ΕΟΚ διατάξεις σχετικά με τα συστήματα, τα κατασκευαστικά στοιχεία και τις ιδιαίτερες τεχνικές ενότητες οχημάτων·
(2) ότι, συγκεκριμένα, βάσει του άρθρου 3 παράγραφος 4 και του άρθρου 4 παράγραφος 3 της οδηγίας 70/156/ΕΟΚ απαιτείται σε κάθε επιμέρους οδηγία να επισυνάπτεται έγγραφο πληροφοριών καθώς και πιστοποιητικό έγκρισης τύπου με βάση το παράρτημα VI της εν λόγω οδηγίας, ώστε να καθίσταται δυνατή η μηχανογράφηση της έγκρισης τύπου· ότι θα πρέπει να τροποποιηθεί αναλόγως το πιστοποιητικό έγκρισης τύπου που προβλέπεται στην οδηγία 76/761/ΕΟΚ·
(3) ότι θα πρέπει να απλουστευθούν οι διαδικασίες ώστε να διατηρηθεί η ισοδυναμία που προβλέπεται στο άρθρο 9 παράγραφος 2 της οδηγίας 70/156/ΕΟΚ μεταξύ ορισμένων επιμέρους οδηγιών και των αντίστοιχων κανονισμών της οικονομικής επιτροπής των Ηνωμένων Εθνών για την Ευρώπη (ΟΕΕ/ΟΗΕ) σε περίπτωση τροποποίησης των εν λόγω κανονισμών· ότι, ως πρώτο βήμα, πρέπει να αντικατασταθούν με αντιστοίχηση οι τεχνικές απαιτήσεις της οδηγίας 76/761/ΕΟΚ από εκείνες των κανονισμών ΟΕΕ/ΟΗΕ αριθ. 1, 5, 8, 20, 31, 37, 98 και 99·
(4) ότι είναι αναγκαίο να εξασφαλίζεται ότι πληρούνται οι απαιτήσεις της οδηγίας 76/756/ΕΟΚ του Συμβουλίου(4), όπως τροποποιήθηκε τελευταία από την οδηγία 97/28/ΕΚ της Επιτροπής(5)·
(5) ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στη τεχνική πρόοδο, που συστάθηκε με την οδηγία 70/156/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 76/761/ΕΟΚ τροποποιείται ως εξής:
1. Ο τίτλος αντικαθίσταται από το ακόλουθο κείμενο:
"για την προσέγγιση των νομοθεσιών των κρατών μελών σχετικά με τους προβολείς των μηχανοκίνητων οχημάτων που λειτουργούν ως φανοί πορείας ή/και φανοί διασταύρωσης καθώς και τις φωτεινές πηγές (λαμπτήρες πυρακτώσεως και λοιποί) προς χρήση σε εγκεκριμένους φανούς μηχανοκινήτων οχημάτων και των ρυμουλκουμένων τους."
2. Στο άρθρο 1, η παράγραφος 1 αντικαθίσταται από το ακόλουθο κείμενο:
"1. Κάθε κράτος μέλος χορηγεί έγκριση ΕΚ τύπου κατασκευαστικού στοιχείου για οποιοδήποτε τύπο προβολέων μηχανοκίνητων οχημάτων που λειτουργούν ως φανοί πορείας ή/και φανοί διασταύρωσης καθώς και για οποιοδήποτε τύπο φωτεινών πηγών (λαμπτήρες πυρακτώσεως και λοιποί) προς χρήση σε εγκεκριμένους φανούς, εφόσον πληροί τις απαιτήσεις κατασκευής και δοκιμών οι οποίες προβλέπονται στα σχετικά παραρτήματα."
3. Τα άρθρα 2, 3 και 4 αντικαθίστανται από το ακόλουθο κείμενο:
"Άρθρο 2
Τα κράτη μέλη χορηγούν στον κατασκευαστή σήμα έγκρισης ΕΚ τύπου σύμφωνο προς το υπόδειγμα που καθορίζεται στο παράρτημα I προσάρτημα 5, για κάθε τύπο προβολέων μηχανοκίνητων οχημάτων που λειτουργούν ως φανοί πορείας ή/και φανοί διασταύρωσης καθώς και για κάθε τύπο φωτεινών πηγών (λαμπτήρες πυρακτώσεως και λοιποί) που εγκρίνουν δυνάμει του άρθρου 1.
Τα κράτη μέλη λαμβάνουν όλα τα κατάλληλα μέτρα για να αποτρέψουν τη χρήση σημάτων τα οποία ενδέχεται να δημιουργήσουν σύγχυση μεταξύ προβολέων μηχανοκίνητων οχημάτων που λειτουργούν ως φανοί πορείας ή/και φανοί διασταύρωσης καθώς και φωτεινών πηγών (λαμπτήρες πυρακτώσεως και λοιποί) που εγκρίνουν δυνάμει του άρθρου 1 και άλλων διατάξεων.
Άρθρο 3
1. Κανένα κράτος μέλος δεν δύναται να απαγορεύει τη διάθεση στην αγορά προβολέων μηχανοκίνητων οχημάτων που λειτουργούν ως φανοί πορείας ή/και φανοί διασταύρωσης καθώς και φωτεινών πηγών (λαμπτήρες πυρακτώσεως και λοιποί) προς χρήση σε εγκεκριμένους φανούς προβάλλοντας λόγους σχετικούς με την κατασκευή ή τον τρόπο λειτουργίας τους, εφόσον φέρουν σήμα έγκρισης ΕΚ τύπου κατασκευαστικού στοιχείου.
2. Εντούτοις, κράτος μέλος δύναται να απαγορεύει τη διάθεση στην αγορά προβολέων μηχανοκίνητων οχημάτων που λειτουργούν ως φανοί πορείας ή/και φανοί διασταύρωσης καθώς και φωτεινών πηγών (λαμπτήρες πυρακτώσεως και λοιποί) προς χρήση σε εγκεκριμένους φανούς που φέρουν σήμα έγκρισης ΕΚ τύπου κατασκευαστικού στοιχείου, εφόσον κατ' επανάληψη διαπιστώνεται μη συμμόρφωση προς τον εγκεκριμένο τύπο.
Το εν λόγω κράτος μέλος ενημερώνει σχετικά τα άλλα κράτη μέλη και την Επιτροπή σχετικά με τα μέτρα που έλαβε και διευκρινίζει τους λόγους για την απόφασή του.
Άρθρο 4
Οι αρμόδιες αρχές κάθε κράτους μέλους κοινοποιούν στις αρχές των άλλων κρατών μελών, σύμφωνα με τη διαδικασία που προβλέπεται στο άρθρο 4 παράγραφος 6 της οδηγίας 70/156/ΕΟΚ, κάθε έγκριση που έχουν χορηγήσει, απορρίψει ή ανακαλέσει δυνάμει της παρούσας οδηγίας."
4. Στο άρθρο 5 παράγραφος 1, η πρώτη πρόταση αντικαθίσταται από το ακόλουθο κείμενο:
"Εάν κράτος μέλος το οποίο έχει χορηγήσει έγκριση ΕΚ τύπου κατασκευαστικού στοιχείου διαπιστώσει ότι ορισμένοι προβολείς που λειτουργούν ως φανοί πορείας ή/και φανοί διασταύρωσης καθώς και φωτεινές πηγές (λαμπτήρες πυρακτώσεως και λοιποί) προς χρήση σε εγκεκριμένους φανούς που φέρουν το ίδιο σήμα έγκρισης ΕΚ τύπου κατασκευαστικού στοιχείου δεν συμμορφώνονται προς τον εγκεκριμένο τύπο, λαμβάνει τα απαραίτητα μέτρα για να εξασφαλίσει ότι τα παραγόμενα μοντέλα συμμορφώνονται προς τον εγκεκριμένο τύπο."
5. Στο άρθρο 6, η πρώτη πρόταση αντικαθίσταται από το ακόλουθο κείμενο:
"Σε κάθε απόφαση λαμβανόμενη σύμφωνα με τις διατάξεις εφαρμογής της παρούσας οδηγίας, με την οποία απορρίπτεται ή αποσύρεται η έγκριση ΕΚ τύπου κατασκευαστικού στοιχείου για φανούς πορείας ή/και φανούς διασταύρωσης ή για φωτεινές πηγές (λαμπτήρες πυρακτώσεως και λοιποί) προς χρήση σε εγκεκριμένους φανούς, ή με την οποία απαγορεύεται η διάθεσή τους στην αγορά ή η χρήση τους, πρέπει να αναφέρονται λεπτομερώς οι λόγοι στους οποίους βασίσθηκε."
6. Τα άρθρα 7, 8 και 9 αντικαθίστανται από το ακόλουθο κείμενο:
"Άρθρο 7
Κανένα κράτος μέλος δεν δύναται να αρνείται τη χορήγηση έγκρισης ΕΚ τύπου ή εθνικής έγκρισης τύπου προβάλλοντας λόγους που αφορούν τους προβολείς του που λειτουργούν ως φανοί πορείας ή/και φανοί διασταύρωσης ή τις φωτεινές πηγές (λαμπτήρες πυρακτώσεως και λοιποί) προς χρήση σε εγκεκριμένους φανούς, εάν φέρουν το σήμα έγκρισης ΕΚ τύπου κατασκευαστικού στοιχείου και είναι τοποθετημένοι σύμφωνα με τις απαιτήσεις που ορίζονται στην οδηγία 76/756/ΕΟΚ.
Άρθρο 8
Κανένα κράτος μέλος δεν δύναται να αρνείται ή να απαγορεύει την πώληση ή την ταξινόμηση, τη θέση σε κυκλοφορία ή τη χρήση οχήματος προβάλλοντας λόγους που αφορούν τους προβολείς του που λειτουργούν ως φανοί πορείας ή/και φανοί διασταύρωσης ή τις φωτεινές πηγές (λαμπτήρες πυρακτώσεως και λοιποί) προς χρήση σε εγκεκριμένους φανούς, εάν αυτοί φέρουν το σήμα έγκρισης ΕΚ τύπου κατασκευαστικού στοιχείου και είναι τοποθετημένοι σύμφωνα με τις απαιτήσεις που ορίζονται στην οδηγία 76/756/ΕΟΚ.
Άρθρο 9
Ως όχημα, κατά την έννοια της παρούσας οδηγίας, νοείται κάθε όχημα με κινητήρα που προορίζεται να κυκλοφορεί επί οδού με ή χωρίς αμάξωμα, έχον τουλάχιστον τέσσερις τροχούς και μέγιστη ταχύτητα εκ κατασκευής μεγαλύτερη των 25 km/h καθώς και τα ρυμουλκούμενά του, εξαιρουμένων των οχημάτων που μετακινούνται επί σιδηροτροχιών, των γεωργικών και δασικών ελκυστήρων και των πάσης φύσεως κινητών μηχανών."
7. Τα παραρτήματα αντικαθίστανται από το παράρτημα της παρούσας οδηγίας.
Άρθρο 2
1. Από την 1η Οκτωβρίου 1999 ή, εάν η δημοσίευση των αναφερόμενων στο άρθρο 3 κειμένων καθυστερήσει πέραν της 1ης Ιουλίου 1999, έξι μήνες μετά την ημερομηνία δημοσίευσης των εν λόγω κειμένων, κανένα κράτος μέλος δεν δύναται, προβάλλοντας λόγους σχετικούς με τους προβολείς που λειτουργούν ως φανοί πορείας ή/και φανοί διασταύρωσης καθώς και τις φωτεινές πηγές (λαμπτήρες πυρακτώσεως και λοιποί) προς χρήση σε εγκεκριμένους φανούς, εφεξής καλούμενοι αντιστοίχως "προβολείς" και "φωτεινές πηγές",
- να αρνείται για τύπο οχήματος ή τύπο προβολέων ή φωτεινών πηγών τη χορήγηση έγκρισης ΕΚ τύπου ή τη χορήγηση εθνικής έγκρισης τύπου ή
- να απαγορεύει την ταξινόμηση, πώληση ή θέση οχημάτων σε κυκλοφορία, ή την πώληση ή θέση σε χρήση προβολέων ή φωτεινών πηγών,
εφόσον οι προβολείς ή οι φωτεινές πηγές πληρούν τις απαιτήσεις της οδηγίας 76/761/ΕΟΚ, όπως τροποποιείται από την παρούσα οδηγία, και, προκειμένου περί οχημάτων, έχουν τοποθετηθεί σύμφωνα με τις απαιτήσεις που ορίζονται στην οδηγία 76/756/ΕΟΚ.
2. Από την 1η Απριλίου 2000, τα κράτη μέλη:
- δεν χορηγούν πλέον έγκριση ΕΚ και
- δύνανται να αρνούνται τη χορήγηση εθνικής έγκρισης
για οποιοδήποτε τύπο οχήματος, προβάλλοντας λόγους σχετικούς με τους φανούς ή τις φωτεινές πηγές, και για οποιονδήποτε τύπο προβολέων ή φωτεινών πηγών, εάν δεν πληρούνται οι απαιτήσεις της οδηγίας 76/761/ΕΟΚ, όπως τροποποιείται από την παρούσα οδηγία.
3. Από την 1η Απριλίου 2001, για τους σκοπούς του άρθρου 7 παράγραφος 2 της οδηγίας 70/156/ΕΟΚ ισχύουν οι απαιτήσεις της οδηγίας 76/761/ΕΟΚ σχετικά με τους προβολείς και τις φωτεινές πηγές ως κατασκευαστικά στοιχεία, όπως τροποποιούνται από την παρούσα οδηγία.
4. Υπό την επιφύλαξη των ανωτέρω παραγράφων 2 και 3, προκειμένου περί ανταλλακτικών, τα κράτη μέλη εξακολουθούν να χορηγούν έγκριση ΕΚ τύπου για προβολείς και φωτεινές πηγές και να επιτρέπουν την πώλησή τους και θέση τους σε χρήση σύμφωνα με τις προϊσχύουσες διατάξεις της οδηγίας 76/761/ΕΟΚ, υπό τον όρο ότι οι προβολείς ή οι φωτεινές πηγές:
- προορίζονται να τοποθετηθούν σε οχήματα που ήδη χρησιμοποιούνται και
- πληρούν τις απαιτήσεις εκείνες της εν λόγω οδηγίας, οι οποίες ίσχυαν για τα οχήματα αυτά κατά την πρώτη ταξινόμησή τους.
Άρθρο 3
Οι παράγραφοι και παραρτήματα των κανονισμών αριθ. 1, 5, 8, 20, 31, 37, 98 και 99 της ΟΕΕ/ΟΗΕ, που αναφέρονται στο σημείο 2.1 των παραρτημάτων II, III, IV, V, VI, VII, VIII και IX θα δημοσιευθούν στην Επίσημη Εφημερίδα των Ευρωπαϊκών Κοινοτήτων πριν από την 1η Απριλίου 1999.
Άρθρο 4
1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία το αργότερο την 1η Οκτωβρίου 1999· σε περίπτωση όμως που καθυστερήσει πέραν της 1ης Απριλίου 1999 η δημοσίευση των αναφερόμενων στο άρθρο 3 κειμένων, τα κράτη μέλη συμμορφούνται προς τις εν λόγω υποχρεώσεις έξι μήνες μετά την πραγματική ημερομηνία δημοσίευσης των εν λόγω κειμένων και αμέσως ενημερώνουν σχετικά την Επιτροπή.
Τα κράτη μέλη εφαρμόζουν τις εν λόγω διατάξεις από την 1η Οκτωβρίου 1999 ή, σε περίπτωση που καθυστερήσει πέραν της 1ης Απριλίου 1999 η δημοσίευση των αναφερόμενων στο άρθρο 3 κειμένων, έξι μήνες μετά την πραγματική ημερομηνία δημοσίευσης των εν λόγω κειμένων.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή τις κύριες διατάξεις της εθνικής νομοθεσίας που θεσπίζουν στο πεδίο που καλύπτεται από την παρούσα οδηγία.
Άρθρο 5
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 6
Η παρούσα οδηγία απευθύνεται στα κράτη μέλη.
Βρυξέλλες, 18 Μαρτίου 1999.

Labels: 7
8